Mokveiði hefur verið hjá vertíðarbátum við vestur- og suðurströndina í vetur þrátt fyrir slæmt tíðarfar. Sjómenn á Breiðafirði tala um ævintýralega þorskgengd. Margar útgerðir eru við það að klára þorskkvótann og segja nær vonlaust að verða sér út um frekari heimildir.
Þorskveiði á vetrarvertíð er jafnan mest frá Breiðafirði og suður fyrir land og á þessu svæði eru hefðbundnir vertíðarbátar helst gerðir út. Veiðin í vetur hefur verið með allra mesta móti segir Ragnar Smári Guðmundsson, framkvæmdastjóri Fiskmarkaðs Íslands, sem er mað starfsstöðvar á átta stöðum frá Skagaströnd til Þorlákshafnar.
Ragnar segir flesta báta á netum á Snæfellsnesi og þar þurfi ekki að fara langt út fyrir hafnarmynnið til að hitta í mokveiði. Þá hafi veirð óvenjugóð línuveiði í vor.
Í dag hófst svokallað hrygningastopp, en þá er veiðin stöðvuð á meðan þorkskurinn hrygnir. Það stendur til 21. apríl og þá segir Ragnar allt fara á fullt á ný. Hinsvegar séu margir að verða búnir með þorskkvótann.
